**2ημερη εκδρομή στην Αθήνα. Βουλή των Ελλήνων-Ακρόπολη**

Μια πολύ όμορφη εκπαιδευτική εκδρομή στην Αθήνα πραγματοποίησε το 1ο Γυμνάσιο Τρικάλων στις 10 και 11 Νοεμβρίου 2022. Συγκεκριμένα , την πρώτη μέρα, Πέμπτη 10 Νοεμβρίου, οι μαθητές και οι μαθήτριες της Γ΄ Τάξης του σχολείου επισκέφτηκαν τη **Βουλή των Ελλήνων**, όπου ενημερώθηκαν για την ιστορία του κτιρίου και παράλληλα είχαν την ευκαιρία να παρακολουθήσουν τη συνεδρίαση του κοινοβουλίου από το θυρωρείο της αίθουσας, αποκτώντας μία άποψη για τον κοινοβουλευτισμό του δημοκρατικού πολιτεύματος της χώρας μας. Στη συνέχεια , έζησαν μια μοναδική εμπειρία στην αίθουσα «Ελευθέριος Βενιζέλος» όπου φιλοξενείται έκθεση Ζωγραφικής με θεματολογία την επανάσταση του γένους μας και εξήλθαν εντυπωσιασμένοι και πλημμυρισμένοι με αισθήματα εθνικής περηφάνιας και πατριωτισμού.

Την άλλη μέρα, Παρασκευή 11 Νοεμβρίου, η **επίσκεψη στο Μουσείο Ακρόπολης** με τη συνοδεία ξεναγού συνέβαλε στο να γνωρίσουν οι μαθητές και οι μαθήτριες ένα σημαντικότατο κομμάτι της ελληνικής ιστορίας και να θαυμάσουν από κοντά τους αρχαιολογικούς θησαυρούς μας. Το μάθημα ιστορίας ολοκληρώθηκε , πάντα με τη συνοδεία ξεναγού, ανάμεσα από τους κίονες του Παρθενώνα και τις Καρυάτιδες του Ερέχθειου , στον ιερό βράχο της Ακρόπολης, χαρίζοντας σε όλους τη μαγεία που προσφέρει η βιωματική διδασκαλία μακριά από τους τέσσερις τοίχους μιας αίθουσας διδασκαλίας.

Εκτός από το παιδαγωγικό κομμάτι δεν έλλειψε και το ψυχαγωγικό, ( «το τερπνόν μετά του ωφελίμου», έλεγαν οι αρχαίοι προγονοί μας), με την παρακολούθηση της θεατρικής παράστασης «Η αυλή των θαυμάτων» του ακαδημαϊκού Ιάκωβου Καμπανέλλη.

Ο επίλογος της εκδρομής γράφτηκε με ελεύθερο χρόνο για φαγητό, ψώνια και ξεκούραση στο εμπορικό κέντρο Αμαρουσίου (Τhe Mall), μέσα σε ένα όμορφο και εορταστικό περιβάλλον.

Την διοργάνωση της εκπαιδευτικής αυτής επίσκεψης είχε αναλάβει η εκπαιδευτικός του σχολείου κ. Στέλλα Σιώμου που διδάσκει το μάθημα της «Κοινωνικής και Πολιτικής Αγωγής » με τη συνδρομή του υποδιευθυντή του σχολείου , του κ. Στέλιου Αμπράζη και με συνοδούς καθηγητές τους : Ευαγγελία Σπανού, Χρύσα Πυρώτη ,Νικολέτα Ζαψαλή,Ευαγγελία Ζαφείρη, Κωνσταντίνο Καππά και Ελένη Γιοντζή.